ด่วน! ADVANC ประกาศร่วมทุน SCB รุกปล่อยสินเชื่อดิจิทัล
ADVANC ประกาศร่วมทุน SCB จัดตั้ง “เอไอเอสซีบี” หรือ AISCB ถือหุ้นฝ่ายละ 50% ลุยให้บริการด้านสินเชื่อผ่านดิจิทัลแพลตฟอร์ม (Digital Lending) สร้างการเข้าถึงบริการทางการเงินมากยิ่งขึ้น
ADVANC ประกาศร่วมทุน SCB จัดตั้ง “เอไอเอสซีบี” รุกสินเชื่อดิจิทัล สร้างการเข้าถึงบริการทางการเงินมากยิ่งขึ้น
21 ก.ย. 2564

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ขอแจ้งให้ทราบว่า บริษัทได้ลงนามในสัญญาร่วมทุนกับธนาคารไทยพาณิชย์ จำกัด (มหาชน) หรือ SCB ในการร่วมกันจัดตั้งบริษัทร่วมทุนภายใต้ชื่อ บริษัท เอไอเอสซีบี จำกัด (AISCB) โดยเอไอเอสและ SCB จะถือหุ้นในสัดส่วน 50:50 มีวัตถุประสงค์หลักในการประกอบธุรกิจให้บริการสินเชื่อผ่านดิจิทัลแพลตฟอร์ม (Digital Lending) เพื่อสร้างการเข้าถึงบริการทางการเงินที่สะดวกมากยิ่งขึ้น
สำหรับการเข้าร่วมทุนในธุรกิจให้บริการสินเชื่อดิจิทัลนี้สอดคล้องกับทิศทางการดำเนินธุรกิจของเอไอเอสในการเป็นผู้ให้บริการด้านดิจิทัลไลฟ์โดยเป็นการต่อยอดสนับสนุนธุรกิจหลักของบริษัทเพื่อสร้างประสบการณ์ในการเข้าถึงบริการด้านการเงินให้กับฐานลูกค้าของบริษัทอันจะเป็นแหล่งรายได้ใหม่ในอนาคต
ทั้งนี้บริษัทฯ และ SCB มีแผนจะจดทะเบียนจัดตั้งบริษัทร่วมทุนนี้ต่อกระทรวงพาณิชย์ โดยจะมีทุนจดทะเบียน 600,000,000 บาท หากมีความคืบหน้าที่สำคัญบริษัทจะแจ้งให้ทราบต่อไป